‘UVAN’ผงาดส่งออกไปยุโรปน้ำมันเกรดชั้นดี
UVAN ขายน้ำมันปาล์มชนิดพิเศษไปยุโรปได้ราคาขายสูงกว่าตลาดโลก สร้างชื่อเสียงอุตสาหรรมไทย
29 ต.ค. 2565

UVAN ขายน้ำมันปาล์มชนิดพิเศษไปยุโรปได้ราคาขายสูงกว่าตลาดโลก สร้างชื่อเสียงอุตสาหรรมไทย
นายจอห์น เคลนดอน กรรมการผู้จัดการบริษัท ยูนิวานิชน้ำมันปาล์ม (UVAN) เปิดเผยว่า บริษัทจะส่งออกน้ำมันปาล์มดิบที่ผลิตภายใต้กรอบมาตรฐานการผลิตน้ำมันปาล์มอย่างยั่งยืนเป็นครั้งแรกของประเทศไทย โดยทำสัญญาจำหน่ายล็อตแรกจำนวน 1,000 ตัน คาดจะถูกส่งออกไปยังยุโรปจากท่าเรือแหลมป่อง จ.กระบี่ประมาณช่วงกลางเดือน ก.ค.นี้
“การส่งออกครั้งนี้ เห็นถึงก้าวย่างที่สำคัญอีกขั้นหนึ่งของอุตสาหกรรมน้ำมันปาล์มของไทย และความสามารถของยูนิวานิชเป็นที่ยอมรับในระดับสากล”นายจอห์นกล่าว
บริษัทสามารถปฏิบัติตามมาตรฐานการผลิตอย่างเข้มงวดของสมาคมการผลิตน้ำมันปาล์มอย่างยั่งยืน และราคาที่บริษัทได้รับจากน้ำมันปาล์มส่วนนี้เป็นราคาพิเศษในตลาดโลก ซึ่งนับเป็นนิมิตหมายที่ดีสำหรับประเทศไทยที่จะเป็นแหล่งผลิตน้ำมันปาล์มอย่างยั่งยืนในอนาคต
คณะกรรมการบริษัทเห็นว่า การจำหน่ายน้ำมันปาล์มครั้งนี้มีความสำคัญอย่างยิ่งต่อสมาชิกจำนวน 160 ครัวเรือนของวิสาหกิจชุมชนเกษตรกรรายย่อยผู้ปลูกปาล์มน้ำมันอย่างยั่งยืนยูนิวานิชปลายพระยา ซึ่งเป็นหนึ่งในกลุ่มเกษตรกรรายย่อยที่ได้รับประกาศนียบัตรการปลูกปาล์มอย่างยั่งยืนเป็นรายแรกของโลก การจำหน่ายน้ำมันปาล์มครั้งนี้เป็นการกระตุ้นให้เกษตรกรรายย่อยอื่นๆ ที่จำหน่ายผลปาล์มให้กับบริษัทเข้าร่วมโครงการการปลูกปาล์มอย่างยั่งยืนมากขึ้น